## Odluka o Općinskim porezima Općine Majur

### NN 44/2010 (14.4.2010.), Odluka o Općinskim porezima Općine Majur

OPĆINA MAJUR

1144

Na temelju članka 68. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08 i 36/09), članka 30. Zakona o financiranju jedinica lokalne i područne (regionalne) samouprave (»Narodne novine«, broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06 i 26/07 – Odluka Ustavnog suda RH, 73/08), suglasnosti Ministarstva financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate županijskih, općinskih ili gradskih poreza (»Narodne novine«, broj 79/01.) i članka 13. Statuta Općine Majur (»Službeni vjesnik« Općine Majur, broj 35/09. i 50/09.), Općinsko vijeće Općine Majur, na 8. sjednici održanoj 31. ožujka 2010. godine, donosi

ODLUKU

O OPĆINSKIM POREZIMA OPĆINE MAJUR

OPĆE ODREDBE

Članak 1.

Ovom Odlukom utvrđuju se općinski porezi, na temelju kojih se ostvaruju prihodi kojima u okviru samoupravnog djelokruga Općina Majur slobodno raspolaže, porezni obveznici, porezna osnovica, stope i visina poreza te način obračuna i plaćanja poreza u skladu sa Zakonom.

VRSTE POREZA

Članak 2.

Općinski porezi su:

1. prirez poreza na dohodak

2. porez na potrošnju

3. porez na kuće za odmor

4. porez na tvrtku ili naziv

5. porez na korištenje javnih površina.

1. Prirez poreza na dohodak

Članak 3.

Prirez porezu na dohodak plaća se po stopi od 5%.

Članak 4.

Obveznici prireza porezu na dohodak su svi obveznici poreza na dohodak s prebivalištem ili uobičajenim boravištem na području Općine Majur, sukladno odredbama Zakona o porezu na dohodak i Pravilnika o porezu na dohodak.

2. Porez na potrošnju

Članak 5.

Porez na potrošnju alkoholnih i bezalkoholnih pića i piva plaća se po stopi od 3% od osnovice na koju se plaća porez na potrošnju u rokovima propisanima za plaćanje poreza na dodanu vrijednost.

Članak 6.

Osnovica za utvrđivanje poreza iz članka 5. ove Odluke je prodajna cijena pića, po kojoj se pića prodaju u ugostiteljskom objektu.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Općine Majur.

Ako obveznik poreza dospjeli porez ne plati u propisanom roku, porez se prisilno naplaćuje sukladno odredbama Općeg poreznog zakona.

3. Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Majur.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Članak 9.

Porez na kuće za odmor plaća se 10 kuna po m2 korisne površine kuće za odmor.

Članak 10.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Kućom za odmor u smislu ove Odluke ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 11.

Obveznici poreza na kuće za odmor dužni su nadležnom poreznom tijelu dostaviti podatke o kućama za odmor (mjesto gdje se nalaze objekti te korisnu površinu istih), najkasnije do 31. ožujka godine za koju se utvrđuje ovaj porez.

Članak 12.

Porez na kuće za odmor plaća se u godišnjem iznosu u roku od 15 dana od dana dostave Rješenja o utvrđivanju tog poreza.

4. Porez na tvrtku ili naziv

Članak 13.

Obveznici poreza na tvrtku ili naziv su pravne ili fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Osobe iz stavka 1. ovog članka koje u svom sastavu imaju poslovne jedinice (prodavaonice, pogone, radionice, prodajna mjesta) obveznici su poreza na tvrtku ili naziv za svaku poslovnu jedinicu.

Obveznici poreza na tvrtku ili naziv koji ne obavljaju djelatnost ne plaćaju porez na tvrtku ili naziv.

Porez na tvrtku ili naziv prihod je Općine na čijem je području sjedište, prebivalište ili uobičajeno boravište obveznika ovog poreza.

Članak 14.

Porez na tvrtku ili naziv plaćaju sve fizičke i pravne osobe za sve vrste djelatnosti u godišnjem iznosu od 800,00 kuna.

Ako je na istom objektu više naziva ili tvrtki iste fizičke ili pravne osobe, plaća se samo jedan spomenuti iznos poreza.

Poslovne jedinice, predstavništva i skladišta u sastavu pravne ili fizičke osobe plaćaju puni iznos propisanog poreza.

Tvrtkom ili nazivom u smislu ove Odluke smatra se ime pravne i fizičke osobe pod kojom poduzeće ili radnja posluje, osim naziva što ih građevinska poduzeća ističu na gradilištima.

Članak 15.

Porez na tvrtku ili naziv plaća se u roku od 15 dana od dana dostave Rješenja, kojim je porez na tvrtku ili naziv utvrđen.

Ako se tvrtka upiše u registar tijekom godine, plaća puni iznos poreza na tvrtku, odnosno naziv iz članka 14. stavka 1. ove Odlike.

Članak 16.

Obveznik poreza na tvrtku ili naziv, dužan je tvrtku ili naziv, promjenu imena tvrtke ili naziva i svaku drugu promjenu što utječe na visinu poreza, prijaviti nadležnom poreznom tijelu u roku od 15 dana od upisa u registar, odnosno od nastale promjene.

5. Porez na korištenje javnih površina

Članak 17.

Porez na korištenje javnih površina plaćaju pravne i fizičke osobe koje koriste javne površine za obavljanja djelatnosti.

Članak 18.

Porez na korištenje javnih površina obračunava i plaća se dnevno po stopi od 15% na iznos ugovorene naknade po m2 korištene javne površine.

Visina naknade za korištenje javne površine regulirat će se posebnom odlukom.

KAZNENE ODREDBE

Članak 19.

Za prekoračenje rokova, odnosno za neispunjenje obveza propisanih ovom Odlukom u prekršajnom postupku pokrenutom protiv pravnih i fizičkih osoba, primjenjivat će se kazne propisane Zakonom o financiranju jedinica lokalne i područne (regionalne) samouprave (»Narodne novine«, broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06 i 26/07 – Odluka Ustavnog suda RH, 73/08).

ZAJEDNIČKE ODREDBE

Članak 20.

Poslove utvrđivanja, evidentiranja, nadzora, naplate i ovrhe svih poreza propisanih ovom Odlukom prenosi se u cijelosti na Ministarstvo financija, Poreznu upravu – Područni ured Sisak – Ispostava Hrvatska Kostajnica.

U svezi s razrezom, naplatom, žalbom, obnovom postupaka, zastarom i drugim postupovnim odredbama pri plaćanju općinskih poreza na odgovarajući način se primjenjuju odredbe Općeg poreznog zakona.

Poreznoj upravi za obavljanje poslova iz stavka 1. ovog članka pripada naknada u iznosu od 5% od ukupno naplaćenih prihoda.

Ovlašćuje se »Privredna banka« d.d. Zagreb, kod koje Općina Majur ima otvoren žiroračun, da naknadu Poreznoj upravi određenoj stavkom 3. ovog članka obračuna i uplati u Državni proračun i to do zadnjeg dana u mjesecu za protekli mjesec.

PRIJELAZNE I ZAVRŠNE ODREDBE

Članak 21.

Stupanjem na snagu ove Odluke prestaje važiti Odluka o porezima Općine Majur (»Službeni vjesnik« Općine Majur, broj 39/07.).

Ova Odluka stupa na snagu osmog dana od dana objave u »Narodnim novinama«.

Klasa: 410-01/10-01/1

Urbroj: 2176/14-01-10-1

Majur, 31. ožujka 2010. godine

Predsjednik
Općinskog vijeća
Vlado Jamić, v. r.

Odluka, NN 44/2010-1144